b"\n_START_ARTICLE_\nBurj Khal\xc4\xabfah\n_START_SECTION_\nEhitamine\n_START_PARAGRAPH_\nTorni peaarhitekt on Adrian Smith. Ehituse eest vastutab Chicagos asuv projekteerimis- ja konstrueerimisettev\xc3\xb5te Skidmore, Owings ja Merrill (SOM), kus Smith t\xc3\xb6\xc3\xb6tab. Hoone tellija ja praegune omanik on Emaar Properties._NEWLINE_Ehitust\xc3\xb6\xc3\xb6d algasid 21. septembril 2004. 13. mail 2007 \xc3\xbcletati hoone ehitamisel betooni pumpamise k\xc3\xb5rgusrekord 449,2 meetrit, mis oli tehtud Taipei 101 ehitamisel. Juba 21. juulil 2007, kui valmis oli 141 korrust, sai see maailma k\xc3\xb5rgeimaks hooneks. Tollal oli hoone 512,1 meetrit k\xc3\xb5rge. Enne seda oli k\xc3\xb5rgeim Taipei 101._NEWLINE_12. augustil 2007 sai see k\xc3\xb5rgemaks Willis Toweri antennist, mis k\xc3\xbc\xc3\xbcndib 527,3 meetrini. 3. septembril m\xc3\xb6\xc3\xb6dus ta Ostankino teletornist, mis k\xc3\xbc\xc3\xbcndib 540 meetrini. 12. septembril sai ta maailma k\xc3\xb5rgeimaks ise seisvaks konstruktsiooniks, m\xc3\xb6\xc3\xb6dudes Toronto teletornist, mis k\xc3\xbc\xc3\xbcndib 555,3 meetrini. 7. aprillil 2008 sai ta maailma k\xc3\xb5rgeimaks ehitiseks, m\xc3\xb6\xc3\xb6dudes KVLY telemastist, mis ulatub 629 meetrini. Ja 1. septembril 2008 sai ta maailma k\xc3\xb5rgeimaks iial p\xc3\xbcstitatud ehitiseks, m\xc3\xb6\xc3\xb6dudes Varssavi raadiomastist, mis oli 688 meetrit k\xc3\xb5rge. 17. jaanuaril 2009 saavutas hoone oma l\xc3\xb5pliku k\xc3\xb5rguse 818 meetrit ja 1. oktoobril teatas hoone omanik Emaar, et hoone v\xc3\xa4list\xc3\xb6\xc3\xb6d on l\xc3\xb5petatud._NEWLINE_Lisaks sellele, et Burj Khal\xc4\xabfah on maailma l\xc3\xa4bi aegade k\xc3\xb5rgeim ehitis ja k\xc3\xb5rgeim iseseisev ehitis, on ta maailma l\xc3\xa4bi aegade suurima korruste arvuga hoone (160 korrust, eelmine rekordiomanik oli Maailma kaubanduskeskus 110 korrusega). Hoones on maailma k\xc3\xb5rgeim lift ja maailma kiireim lift (64 km/h, eelmine rekordiomanik oli Taipei 101 \xe2\x80\x93 60,6 km/h). Hoone ehitamisel pumbati betooni 601 m k\xc3\xb5rgusele. Eelmine rekordiomanik oli 532 meetriga Riva del Garda elektrijaam.\n_START_SECTION_\nPlaanitud k\xc3\xb5rguse muutmine\n_START_PARAGRAPH_\nEhkki see on ametlikult kinnitamata, on Burj Khal\xc4\xabfah projektk\xc3\xb5rgust mitu korda muudetud. Esialgu oli kavas Melbourne'i ehitada Grollo Toweriga (560 m) v\xc3\xa4ga sarnane hoone. Grollo Toweri ehitamise plaani laitis Melbourne'i Docklandsi linnaosa maha 2001. aastal._NEWLINE_SOM t\xc3\xb6\xc3\xb6tas esialgse projekti t\xc3\xa4ielikult \xc3\xbcmber ja muutis torni tublisti k\xc3\xb5rgemaks. SOM-i arhitekt Marshall Strabala, kes t\xc3\xb6\xc3\xb6tas torni kallal kuni 2006. aastani, teatas ajal, mil hoone oli kerkinud 730 m k\xc3\xb5rgeks, et esialgu oli Burj Khal\xc4\xabfah' projektk\xc3\xb5rgus 808 meetrit ehk pool miili ._NEWLINE_17. juunil 2008, kui Burj Khal\xc4\xabfah' k\xc3\xb5rgus oli veel 636 meetrit, teatas hoone omanik Emaar, et ei avalikusta hoone l\xc3\xb5plikku k\xc3\xb5rgust enne 2009. aasta septembrit, kui hoone t\xc3\xb5esti valmis on._NEWLINE_Hoone peaarhitektile Adrian Smithile tundus, et hoone \xc3\xbclaosa ei n\xc3\xa4e v\xc3\xa4lja piisavalt elegantne, mist\xc3\xb5ttu ta esitas taotluse, mis ka rahuldati, suurendada hoone k\xc3\xb5rgust. Eraldi anti rahvale teada, et sellega ei suurenenud hoone korruste arv, \xc3\xbcksnes hoone tipp muutus saledamaks. Hoone \xc3\xbclaosa on terass\xc3\xb5restikkonstruktsioon, erinevalt \xc3\xbclej\xc3\xa4\xc3\xa4nud hoonest, mis on valmistatud tugevdatud betoonist. Emaar on teatanud, et kui kuskil mujal peaks ehitatama veel k\xc3\xb5rgem hoone, saab selle terass\xc3\xb5restikkonstruktsiooni veel k\xc3\xb5rgemaks ehitada.\n_START_SECTION_\nPurskkaevus\xc3\xbcsteem\n_START_PARAGRAPH_\nHoone \xc3\xbcmber on rajatud purskkaevus\xc3\xbcsteem, mis l\xc3\xa4ks maksma 217 miljonit USA dollarit. Purskkaevus\xc3\xbcsteemi projekteeris Californias asuv ettev\xc3\xb5te WET Design, mis on rajanud purskkaeve ka n\xc3\xa4iteks Las Vegases asuva Bellagio hotelli j\xc3\xa4rve._NEWLINE_Purskkaevus\xc3\xbcsteem on 250 meetrit pikk ja see purskab vett 150 meetri k\xc3\xb5rgusele. S\xc3\xbcsteemi valgustavad 6600 valgustit ja 50 v\xc3\xa4rviprojektorit, vee ja valguse m\xc3\xa4ngu taustaks lastakse klassikalist ning t\xc3\xa4nap\xc3\xa4eva araabia ja muu maailma muusikat._NEWLINE_26. oktoobril 2008 teatas Emaar, et purskkaevu nimev\xc3\xb5istlus on l\xc3\xb5ppenud ja nimeks saab Dubai Purskkaev.\n_START_SECTION_\nEhitajate kohtlemine\n_START_PARAGRAPH_\nBurj Khal\xc4\xabfaht ehitasid peamiselt vaesed immigrandid L\xc3\xb5una-Aasiast. Nad said v\xc3\xa4ga v\xc3\xa4he palka. V\xc3\xa4lja\xc3\xb5ppinud puusepad said p\xc3\xa4evapalka 4,34 naelsterlingit (alla 100 krooni), lihtt\xc3\xb6\xc3\xb6lised 2,84 naelsterlingit._NEWLINE_21. m\xc3\xa4rtsil 2006 j\xc3\xa4id t\xc3\xb6\xc3\xb6tajaid p\xc3\xa4rast vahetuse l\xc3\xb5ppu laiali vedama pidanud bussid hiljaks. Sellest \xc3\xa4rritunud t\xc3\xb6\xc3\xb6lised hakkasid m\xc3\xa4ssama, purustades autosid, kontorite sisustust, arvuteid ja ehitusvahendeid. Dubai siseministeeriumi ametnik teatas, et m\xc3\xa4ssajad tekitasid peaaegu poole miljoni naelsterlingi ulatuses kahju. Enamik t\xc3\xb6\xc3\xb6lisi tuli j\xc3\xa4rgmisel hommikul korralikult t\xc3\xb6\xc3\xb6le, kuid keeldus t\xc3\xb6\xc3\xb6le asumast ja alustas istumisstreiki, n\xc3\xb5udes paremaid t\xc3\xb6\xc3\xb6tingimusi ja palka juurde._NEWLINE_17. juunil 2008 teatas Emaar, et hoone ehitusel t\xc3\xb6\xc3\xb6tab 7500 oskust\xc3\xb6\xc3\xb6list, lisaks lihtt\xc3\xb6\xc3\xb6lised."